แอสเซท พลัสเน้นตราสารหนี้ไทยจ่าย3%
แอสเซทพลัส เปิดขายและรับซื้อคืนรอบใหม่ กองทุน 6 เดือน เน้นลงทุนพันธบัตรรัฐบาลและตราสารหนี้ไทย จ่าย3.00% ต่อปี
30 ม.ค. 2555

แอสเซทพลัสเปิดขายและรับซื้อคืนรอบใหม่ กองทุน 6 เดือน เน้นลงทุนพันธบัตรรัฐบาลและตราสารหนี้ไทย จ่าย3.00% ต่อปี
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บลจ.แอสเซท พลัส กล่าวว่า อัตราผลตอบแทนตราสารหนี้ระยะสั้นปรับตัวลดลงเพื่อสะท้อนแนวโน้มการปรับลดอัตราดอกเบี้ยนโยบายที่ลดลง 0.25% อยู่ที่ระดับ 3.00% ในช่วงกลางสัปดาห์ที่ผ่านมาตามการคาดการณ์ของตลาด เพื่อสนับสนุนการเร่งฟื้นฟูเศรษฐกิจไทย ในภาวะการชะลอตัวของเศรษฐกิจโลกที่ส่งผลลบต่อการขยายตัวของเศรษฐกิจไทย ประกอบกับปัญหามหาอุทกภัยในช่วงปลายปีที่ผ่านมา ทำให้รัฐบาลจะต้องใช้งบประมาณมหาศาลในการฟื้นฟูประเทศในปีนี้ 
ส่วนนโยบายกระตุ้นการใช้จ่ายและการลงทุนของภาครัฐที่จะทยอยปรับใช้ในปีนี้ เช่น การปรับขึ้นค่าแรงขั้นต่ำเป็น 300 บาท ที่จะมีผลในวันที่ 1 เม.ย.ปีนี้  จะเป็นปัจจัยที่ทำให้ความเสี่ยงด้านเงินเฟ้อในระยะต่อไปยังมีอยู่บ้าง และเป็นปัจจัยที่ธปท.จะต้องใช้ในการพิจารณาแนวโน้มอัตราดอกเบี้ยนโยบายในช่วงถัดไป
สำหรับการลงทุนในตราสารหนี้ บริษัทฯ ยังเป็นพอร์ตการลงทุนในตราสารหนี้ที่มีความเสี่ยงต่ำ ระยะเวลาการลงทุนประมาณ 3-6 เดือน เพื่อรอความชัดเจนของทิศทางอัตราดอกเบี้ย และไม่เสียโอกาสของผลตอบแทนหากธนาคารแห่งประเทศไทยมีมุมมองปรับขึ้นอัตราดอกเบี้ยนโยบาย เพื่อชะลอเงินเฟ้อที่มีแนวโน้มปรับตัวขึ้นได้ในช่วงถัดไป 
ในวันที่ 1 กุ.พ.นี้ บริษัทฯ จะเปิดขายและรับซื้อคืนรอบใหม่กองทุนเปิดแอสเซทพลัสทรัพย์มั่นคง 6M1 (SIF-6M1) ซึ่งเป็นกองทุนตราสารหนี้ ที่เปิดเสนอขายทุกรอบ 6 เดือน โดยประมาณ โดยในรอบการลงทุนนี้ กองทุนจะลงทุนในพันธบัตรรัฐบาลและตราสารหนี้ไทย อายุประมาณ 6 เดือน ผลตอบแทนประมาณ 3.00% ต่อปี